Di taɣult n tenfust, agdud acawi am yigduden n umaḍal merra, timawit-nsen teǧǧi-ten ad ssmersen takatut ammin i yuma, ssuɣlen aydin i itteddren d yiḥulfan-nsen deg tenfusin, i yellan uɛrent i tattut, ladɣa di talliyin n zik, mani allalen n teywalt d lmidya ulac, tella timawit deg wadeg n tirawit, ṭṭfen ssuɣlen iḥulfan d matta yellan deg tmettiyinnsen, uɛan-t d tinfusin, way i d-nenna ad t-id nessegzi imir-a, deg urẓay, ilmend n yisallen d tissmucin, nufi-d belli tanfust s uttwel n umakan-nnes, macan ukkel ttamnen belli tella, yerni d tidet, d aydin i aɣen-yeǧǧin ad nerni ad nesseqsu ɣef matta yeɛnan waya, syidin nexleḍ ɣer ugemmuḍ-aya ; tignatin n tmeddurt n zik d tiyya : ulac n trisiti, kullec d sallas, ttamnen s yijenniyen, tamẓa tella d tidet, ud ɛerrimen ca yudan, iɛerrem lexla, tiɣawsiwin-aya teggent niɣ ttuɛant amdan yeččara ixef-nnes s tiktiwin-aya, kul mani ad as-teḍra i yeǧǧ tameḍriwt, ad ttyuɛa ɣef tmetti-idin deg i yettedder, qič qič ald ad twella tenfust teggur si tsuta ɣer tsuta.